Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 3 Pv 151/13/2202	Galanta, 20.3.2013
EEČ : 2-17-80-2013

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno d Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Galanta
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 16.12.2012 v čase okolo 11.00 h v lesnom poraste označený pod číslom XXXXX nachádzajúci sa v katastrálnom území obce XXXXX, neďaleko objektu vodárne, Západoslovenskej vodárenskej spoločnosti XXXXX ktorý lesný porast spadá do lesno-pôdneho fondu, do príchodu hliadky polície Obvodného oddelenia PZ XXXXX vysekal a nasekal na kúsky 32 ks tvrdého dreva palivového  - listnatého a to v priemere od 60 do 200 mm v dĺžke od 50 do 200 cm s úmyslom ho odcudziť, ktoré drevo vysekal a nasekal so svojou sekerou a následne ho naložil na svoj ručný dvojkolesový vozík, pričom na výrub ako ani na zber dreva nemal žiadne povolenie, čím svojím konaním pre poškodeného: Lesy SR, š. p., Odštepný závod Topoľčianky, XXXXX Lesná správa XXXXX, XXXXX, spôsobil škodu vo výške 10,56 € podľa vyčíslenia škody

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka Obvodného oddelenia PZ XXXXX zo dňa 19.02.2013 č. k. ORP-1XXXXX bolo začaté trestné stíhanie a súčasne vznesené obvinenie XXXXX pre prečin krádeže podľa § 212 odsek 2 písmeno d) Trestného zákona na tom skutkovom základe, ako je to uvedené  vo výrokovej časti tohto uznesenia.
	Po preskúmaní spisového materiálu som dospela k záveru, že v predmetnej veci sú splnené zákonné podmienky na rozhodnutie o podmienečnom zastavení trestného stíhania podľa § 216 Trestného poriadku, podľa ktorého je možné podmienečne zastaviť trestné stíhanie v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, ak obvinený s týmto postupom súhlasí, vyhlásil, že spáchal skutok a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak  bola činom spôsobená alebo s poškodeným o jej náhrade uzavrel dohodu alebo urobil iné opatrenia na jej náhradu a vzhľadom na osobu obvineného s prihliadnutím na jeho doterajší život a na okolnosti prípadu možno  takéto rozhodnutie považovať za dostačujúce.

	V predmetnej veci sa obvinený k spáchaniu skutku v plnom rozsahu priznal a výslovne súhlasil s tým, aby prokurátor trestné stíhanie proti nemu podmienečne zastavil. Okrem výpovede obvineného XXXXX a splnomocneného zástupcu poškodeného XXXXX je skutkový stav preukázaný listinnými dôkazmi, najmä zápisnicou o obhliadke, fotodokumentáciou, mapou, odborným vyjadrením, potvrdením o zaistení veci, potvrdením o vrátení veci a posudkami a správami na obvineného.

	Obvinený je stíhaný za prečin krádeže podľa § 212 odsek 2 písmeno d) Trestného zákona, ktorého horná hranica trestnej sadzby predstavuje dva roky . 

Obvinený bol dva krát súdom trestaný v rokoch 1974 a 1975, pričom sa naňho hľadí akoby nebol odsúdený. Priestupkovo riešený doposiaľ nebol a z miesta bydliska je kladne hodnotený.  

Splnomocnený zástupca poškodeného XXXXX náhradu škody od obvineného nežiadal, pretože odcudzená drevná hmota, bola poškodenému LESY SR, š.p. vrátená,  a teda škoda poškodenému  nevznikla.  
	
	Súčasne som podľa § 216 odsek 2 Trestného poriadku stanovila obvinenému skúšobnú dobu v trvaní dvanástich mesiacov, počas plynutia ktorej mu neukladám žiadne osobitné obmedzenia. Skúšobná doba začne plynúť od právoplatnosti tohto uznesenia.

	Pokiaľ obvinený v priebehu skúšobnej doby povedie riadny život a splní tým podmienky uvedené v § 217 odsek 1 Trestného poriadku, prokurátor rozhodne, že sa osvedčil. Inak  rozhodne, a to aj počas skúšobnej doby, že sa v trestnom stíhaní pokračuje.
	
	Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Karin Kolenčíková
prokurátorka